ໂດຍແມ່ນສອງໂຮງພິມຈໍາໜ່າຍແກ່ນສານຂອງພັກກອມມູນິດຫວຽດນາມ ແລະພັກປະຊາຊົນປະຕິວັດລາວ, ນັບແຕ່ດົນມາແລ້ວ, ໂຮງພິມຈໍາໜ່າຍການເມືອງແຫ່ງຊາດ ຊື້ເທິດ ແລະສຳນັກພິມ ແລະຈຳໜ່າຍປຶ້ມແຫ່ງຊາດລາວ ໄດ້ສ້າງການພົວພັນຮ່ວມມື, ແລກປ່ຽນ ແລະການພິມຈໍາໜ່າຍປຶ້ມຢ່າງສະໜິດແໜ້ນ.
ການແປ, ພິມ, ຈຳໜ່າຍ ແລະສະໜອງໃຫ້ການນຳຂອງພັກ, ລັດ, ບັນດາກະຊວງ, ຂະແໜງການ, ທ້ອງຖິ່ນ ແລະບັນດາອົງການຈັດຕັ້ງການເມືອງສັງຄົມຂອງລາວ ປື້ມທິດສະດີ ແລະການເມືອງມີຄຸນຄ່າ, ຄຸນນະພາບຂອງຫວຽດນາມ ມີເນື້ອໃນເໝາະສົມກັບຝ່າຍລາວ ໂດຍໂຮງພິມຈໍາໜ່າຍການເມືອງແຫ່ງຊາດຊື້ເທິດ ເປັນເສນາທິການໃຫ້ແກ່ອົງການທີ່ມີສິດອຳນາດ ແລະຜັນຂະຫຍາຍ ແຕ່ປີ 2018 ມາຮອດປະຈຸບັນ. ການພິມຈຳໜ່າຍປຶ້ມທີ່ມອບໃຫ້ປະເທດລາວ ໄດ້ຊ່ວຍໃຫ້ເພື່ອນລາວ ມີເອກະສານຮ່ຳຮຽນ, ຄົ້ນຄວ້າ ແລະທາບທາມບົດຮຽນຂອງຫວຽດນາມ, ເພີ່ມເຕີມໃຫ້ສາງທິດສະດີການເມືອງຂອງພັກ ແລະ ລັດລາວ, ປະກອບສ່ວນສຳຄັນເຂົ້າໃນການສຶກສາແນວຄິດ - ການເມືອງໃຫ້ຖັນແຖວພະນັກງານ, ສະມາຊິກພັກ ແລະປະຊາຊົນລາວບັນດາເຜົ່າ.
ໃນໄລຍະ 2018-2021, ໂຮງພິມຈໍາໜ່າຍການເມືອງແຫ່ງຊາດ ຊື້ເທິດ ໄດ້ຈັດພິມຈໍາໜ່າຍປຶ້ມເປັນພາສາລາວ 61 ຫົວ, ໂດຍສຸມໃສ່ຫົວຂໍ້, ຄື: ກໍ່ສ້າງພັກ, ກໍ່ສ້າງລະບົບການເມືອງ; ສັງລວມທິດສະດີ ແລະພຶດຕິກໍາຕົວຈິງກ່ຽວກັບຂະບວນການປ່ຽນແປງໃໝ່ໃນຂົງເຂດຕ່າງໆຂອງຊີວິດສັງຄົມ; ວຽກງານສະກັດກັ້ນ, ຕ້ານການສໍ້ລາດບັງຫຼວງ; ວຽກງານກໍ່ສ້າງຖັນແຖວພະນັກງານ ແລະວຽກງານພະນັກງານ; ບົດຮຽນໃນການພັດທະນາເສດຖະກິດ, ວັດທະນະທໍາ ແລະສັງຄົມຂອງຫວຽດນາມ; ຮູບແບບການເຕີບໂຕເສດຖະກິດຫວຽດນາມ; ກໍ່ສ້າງຄຸນຄ່າວັດທະນະທຳຂອງຊາວຫວຽດນາມ... ບັນດາສື່ສິ່ງພິມທີ່ມີຄຸນນະພາບຈາກໝາກຜົນແຫ່ງການຮ່ວມມືລະຫວ່າງໂຮງພິມຈໍາໜ່າຍການເມືອງແຫ່ງຊາດ ຊື້ເທິດ, ຫວຽດນາມ ແລະສຳນັກພິມ ແລະຈຳໜ່າຍປຶ້ມແຫ່ງຊາດລາວ ໄດ້ຮັບການມອບລາງວັນ ແລະສົ່ງເຖິງການນຳຂອງພັກ, ລັດ, ອົງການ, ຫົວໜ່ວຍຂອງປະເທດເພື່ອນລາວ.
ທີ່ກອງປະຊຸມທາງອອນໄລ “ຕີລາຄາ ແລະ ສະຫຼຸບວຽກງານພິມຈໍາໜ່າຍປື້ມມອບໃຫ້ປະເທດເພືຶ່ອນລາວ ປີ 2018 - 2021” ໂດຍໂຮງພິມຈໍາໜ່າຍການເມືອງແຫ່ງຊາດ ຊື້ເທິດ, ຫວຽດນາມ ແລະສຳນັກພິມ ແລະຈຳໜ່າຍປຶ້ມແຫ່ງຊາດລາວ ຈັດຕັ້ງໃນເດືອນມີນາ 2022, ສອງຝ່າຍສືບຕໍ່ລົງນາມໃນໂຄງການຮ່ວມມືດ້ວຍບັນດາເນື້ອໃນລະອຽດ ແລະແທດຈິງ ເພື່ອປະກອບສ່ວນຊ່ວຍໃຫ້ສອງອົງການປະຕິບັດໜ້າທີ່ການເມືອງທີ່ໄດ້ຮັບມອບໝາຍໃຫ້ດີຂຶ້ນ, ຍູ້ແຮງການພັດທະນາການຜະລິດ ແລະດຳເນີນທຸລະກິດ, ເພີ່ມທະວີການແນະນຳໃຫ້ເພື່ອນຜູ້ອ່ານຂອງສອງປະເທດກ່ຽວກັບປະເທດຊາດ ແລະປະຊາຊົນ, ກ່ຽວກັບປະສົບການໃນພາລະກິດການປະຕິຮູບ ແລະເປີດປະຕູຂອງປະເທດລາວ ແລະພາລະກິດປ່ຽນແປງໃໝ່ຂອງຫວຽດນາມ ກໍ່ຄືການພົວພັນຮ່ວມມືມິດຕະພາບທີ່ເປັນມູນເຊື້ອເຊິ່ງສອງພັກ, ສອງລັດ ແລະ ປະຊາຊົນຫວຽດນາມ - ລາວ, ລາວ - ຫວຽດນາມ ໄດ້ອອກເຫື່ອແຮງເພີ່ມພູນຄູນສ້າງ.
ກໍ່ໃນເດືອນ ມີນາ 2022, ຄະນະປະຕິບັດງານໂຮງພິມຈໍາໜ່າຍການເມືອງແຫ່ງຊາດ ຊື້ເທິດ ໄດ້ໄປຢ້ຽມຢາມ ແລະເຮັດວຽກກັບສະຖານທູດກູບາ ປະຈຳ ຫວຽດນາມ, ເພື່ອແນໃສ່ຊຸກຍູ້ການພົວພັນຮ່ວມມື ແລະຮ່ວມມືລະຫວ່າງສອງຝ່າຍ; ເປີດກວ້າງການໂຄສະນາເຜີຍແຜ່ປຶ້ມທິດສະດີ ແລະການເມືອງຢູ່ກູບາ ແລະຢູ່ຫວຽດນາມ, ຜ່ານນັ້ນຊ່ວຍໃຫ້ເພື່ອນຜູ້ອ່ານຂອງສອງປະເທດມີເອກະສານທາບທາມ ແລະມີໂອກາດຊອກຮູ້ກ່ຽວກັບສອງປະເທດ, ສອງຊາດຕື່ມອີກ, ປະກອບສ່ວນຮັດແໜ້ນການພົວພັນມິດຕະພາບທີ່ເປັນມູນເຊື້ອ, ຍິ່ງໃຫຍ່ລະຫວ່າງຫວຽດນາມ-ກູບາ. ສະຫາຍ Orlando Nicolas Hernandez Guillen, ເອກອັກຄະລັດຖະທູດວິສາມັນຜູ້ມີອຳນາດເຕັມ ແຫ່ງ ສາທາລະນະລັດ ກູບາ ປະຈຳ ຫວຽດນາມ ຢືນຢັນວ່າ ຈະເປັນຂົວຕໍ່ຊ່ວຍສຳນັກພິມຈຳໜ່າຍສ້າງຕັ້ງການພົວພັນຮ່ວມມືກັບບັນດາອົງການພິມຈຳໜ່າຍຢູ່ກູບາ, ເພື່ອໃຫ້ສອງຝ່າຍພ້ອມກັນຂຸດຄົ້ນຫົວຂໍ້, ແນະນຳ ແລະພິມຈຳໜ່າຍປຶ້ມທີ່ມ່ວນ ແລະມີຄຸນຄ່າຮັບໃຊ້ຄວາມຕ້ອງການຂອງເພື່ອນຜູ້ອ່ານຂອງສອງປະເທດ, ເພື່ອຜັນຂະຫຍາຍຂໍ້ຕົກລົງແລກປ່ຽນ ແລະການຮ່ວມມືລະຫວ່າງພັກກອມມູນິດຫວຽດນາມ ແລະພັກກອມມູນິດກູບາ, ພ້ອມກັນນັ້ນຊ່ວຍໃຫ້ປະຊາຊົນເຂົ້າໃຈກ່ຽວກັບການພົວພັນຮ່ວມມືລະຫວ່າງສອງປະເທດກວ່າອີກ.
ທີ່ກອງປະຊຸມ, ບັນດາຜູ້ແທນເຂົ້າຮ່ວມໄດ້ປຶກສາຫາລືກ່ຽວກັບວຽກງານຈັດຕັ້ງການແປ ແລະພິມຈຳໜ່າຍປຶ້ມ, ແບບວິທີມອບປຶ້ມໃຫ້ຝ່າຍ ກູບາ ແລະເນື້ອໃນຈຳນວນໜຶ່ງ, ປະກອບສ່ວນຢ່າງຕັ້ງໜ້າເຂົ້າໃນການປັບປຸງ, ເພີ່ມທະວີຄວາມສາມັກຄີມິດຕະພາບ, ຄວາມເຂົ້າໃຈເຊິ່ງກັນ ແລະກັນລະຫວ່າງສອງພັກ ແລະປະຊາຊົນສອງປະເທດຫວຽດນາມ ແລະກູບາ.
ໂດຍ: ທະນາພອນ